ইয়েমেনের জাতীয় জাদুঘর

ইয়েমেনের জাতীয় জাদুঘর () হল ইয়েমেনের সানা শহরে অবস্থিত একটি প্রধান জাতীয় জাদুঘর। এটি ১৯৭১ সালে দার আল-শুকর (কৃতজ্ঞতার প্রাসাদ) ভবনে প্রতিষ্ঠিত হয়; যা পূর্বে ইয়েমেনি ইমামদের প্রাসাদগুলোর একটি ছিল। এটি শহরের কেন্দ্রস্থলে আল-তাহরির স্কয়ার এলাকায় কুব্বাত আল-মুতাওয়াক্কিল মসজিদের গম্বুজের কাছে অবস্থিত।

পরবর্তীকালে জাদুঘরটি কাছাকাছি অবস্থিত দার আল-সাদা (আনন্দ প্রাসাদ) ভবনে স্থানান্তরিত করা হয়। নবনির্মিত এই ভবনটিতে ইয়েমেনের হাজার বছরের ইতিহাস থেকে সংগৃহীত ক্রমবর্ধমান সংখ্যক নিদর্শন সংরক্ষণের জন্য প্রয়োজনীয় বৃহৎ স্থান রয়েছে।

জাদুঘরটিতে ইয়েমেনের বিভিন্ন প্রত্নতাত্ত্বিক স্থান থেকে সংগৃহীত প্রাচীন নিদর্শন সংরক্ষিত আছে। চার তলা ভবনজুড়ে বিভিন্ন কক্ষে দুর্লভ শিল্পকর্ম, ভাস্কর্য ও ঐতিহাসিক সামগ্রী প্রদর্শন করা হয়। প্রদর্শনীগুলোর মধ্যে রয়েছে ইমামদের যুগের সামগ্রী, মারিব-এর নিদর্শন, প্রাচীন ইয়েমেনি রাজ্যসমূহের সম্পদ এবং বিভিন্ন ইসলামী যুগের নিদর্শন।

১৯৯১ সালে দার আল-শুকর ভবনটিকে জাতীয় ঐতিহ্য জাদুঘরে রূপান্তর করা হয়; তবে প্রস্তুতির অভাব ও সংস্কারের কারণে এটি বহু বছর ধরে বন্ধ রয়েছে।